News Update: เงินเฟ้อสหรัฐฯ ต่ำกว่าคาด พ.ย.+7.1% สะท้อนจุดสูงสุดผ่านไปแล้ว ไบเดนเชื่อ ‘ปีหน้า’ กลับสู่ระดับปกติ - FINNOMENA
เงินเฟ้อสหรัฐฯ เดือน พ.ย. เพิ่ม 7.1% ต่ำกว่าคาด สะท้อนจุดสูงสุดผ่านไปแล้ว ด้าน ปธน. โจ ไบเดน เชื่อมั่นว่า ภาวะเงินเฟ้อของประเทศจะกลับสู่ระดับปกติได้ในปีหน้า
14 ธ.ค. 2565

เงินเฟ้อสหรัฐฯ เดือน พ.ย. เพิ่ม 7.1% ต่ำกว่าคาด สะท้อนจุดสูงสุดผ่านไปแล้ว ด้าน ปธน. โจ ไบเดน เชื่อมั่นว่า ภาวะเงินเฟ้อของประเทศจะกลับสู่ระดับปกติได้ในปีหน้า
เมื่อคืนนี้ (13 ธ.ค.) กระทรวงแรงงานสหรัฐฯ รายงานว่า ดัชนีราคาผู้บริโภค (CPI) ในเดือน พ.ย. เพิ่มขึ้น 7.1% จากช่วงเดียวกันของปีก่อน ต่ำกว่าที่นักวิเคราะห์คาดการณ์ที่ระดับ 7.3% และเมื่อเทียบรายเดือน ดัชนี CPI ทั่วไปปรับตัวขึ้น 0.1% ในเดือน พ.ย. ต่ำกว่าที่นักวิเคราะห์คาดการณ์ที่ระดับ 0.3%
ส่วนดัชนี CPI พื้นฐาน ซึ่งไม่นับรวมหมวดอาหารและพลังงาน ปรับตัวขึ้น 6.0% ในเดือน พ.ย. เมื่อเทียบรายปี ต่ำกว่าที่นักวิเคราะห์คาดการณ์ที่ระดับ 6.1% และเมื่อเทียบรายเดือน ดัชนี CPI พื้นฐานปรับตัวขึ้น 0.2% ในเดือน พ.ย. ต่ำกว่าที่นักวิเคราะห์คาดการณ์ที่ระดับ 0.3%
โดยเป็นทิศทางเงินเฟ้อที่อ่อนตัวลงอย่างมากจากระดับ 7.7% ในเดือน ต.ค. และจากช่วงเดือน มิ.ย. ที่เงินเฟ้อพุ่ง 9.1% เนื่องจากราคาน้ำมัน บริการสุขภาพ ราคารถยนต์มือสองที่ปรับลดลงในช่วงเวลาดังกล่าว
ขณะที่ปธน. โจ ไบเดน กล่าวว่า ทิศทางเงินเฟ้อในสหรัฐฯ กำลังปรับตัวลดลง และเป็นเรื่องที่ต้องใช้เวลาในการทำให้ภาวะเงินเฟ้อกลับมาในระดับปกติ โดยม่กระทบกับการเติบโตทางเศรษฐกิจและรักษาตลาดแรงงานให้แข็งแกร่งต่อไป
โดยผู้นำสหรัฐฯ หวังว่าราคาสินค้าต่าง ๆ จะกลับเข้าสู่ภาวะปกติได้ในปลายปีหน้า
ขณะที่ผู้เชี่ยวชาญคาดว่า ตัวเลขเงินเฟ้อล่าสุดนี้ อาจเปิดทางให้ระบบธนาคารกลางสหรัฐฯ (Fed) เตรียมลดขนาดการปรับขึ้นดอกเบี้ยนโยบายในวันพุธนี้ได้ โดยนักวิเคราะห์ประเมินว่า Fed จะปรับขึ้นดอกเบี้ยที่ 0.5% หลังจากขึ้นดอกเบี้ยนโยบายที่ระดับ 0.75% มาถึง 4 ครั้งติดต่อกันในปีนี้
อ้างอิง:
https://www.cnbc.com/2022/12/13/cpi-inflation-november-2022-.html 
https://www.voathai.com/a/biden-says-inflation-going-down-but-do-not-take-anything-for-granted/6874960.html 
https://www.infoquest.co.th/2022/258458
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
สหรัฐฯ
เงินเฟ้อสหรัฐ
โจ ไบเดน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA